TÖÖVÕTULEPING

Tallinn	14.03.2024 nr 2-2/24/250-1	

Üldosa

Tellija:

Nimi: 					Riigi Kaitseinvesteeringute Keskus
Registrikood: 				70009764
Aadress, postiindeks: 			Järve 34a, 11314 Tallinn
Kontakttelefon, e-post: 			tel +372 717 0400, info@rkik.ee
Tellija esindaja: 	direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson (edaspidi nimetatud Tellija)
Tellija kontaktisiku 
nimi ja kontaktandmed 			Kai Mändmets, +372 5883 5519, 
lepingulistes küsimustes: 		kai.mandmets@rkik.ee

ja

Töövõtja:

Ettevõtja nimi: 				AS Infragate Eesti
Registrikood:	 			10845129
Aadress, postiindeks: 			Mäealuse tn 2/3, 12618 ,Tallinn
Kontakttelefon, e-post: 			+372 5281 606, urmas.aaskivi@infragate.ee
Töövõtja esindaja: 		Urmas Aaskivi, kes tegutseb põhikirja alusel
(edaspidi nimetatud Töövõtja)
Töövõtja kontaktisiku 
nimi ja kontaktandmed	Kaspar Tennokese, +372 5660 3311,
lepingulistes küsimustes:  	kaspar.tennokese@gmail.com

edaspidi nimetatud eraldi pool või koos pooled, sõlmisid heas usus alljärgneva lepingu (edaspidi leping):

1.	Lepingu ese ja kinnitused

1.1.	Lepinguga kohustub Töövõtja vastavalt lepingule koostama Tellijale Kaitseväe Keskpolügooni ekspertiisi  (edaspidi töö) vastavalt seotud hanke „Ehitusprojekti ekspertiisi koostamine (KVKP)" (viitenumber 276569 ) 
dokumentidele (tehniline kirjeldus). Töö tulemus peab olema kooskõlas majandus- ja kommunikatsiooniministri 08.06.2015 määruses nr 62 „Nõuded ehitusprojekti ekspertiisile“ toodud nõuetega ning seotud hanke dokumentides ja tehnilises kirjelduses toodud tingimustega.
1.2.	Tellija kohustub maksma Töövõtjale punktis 1.1. nimetatu eest kokkulepitud tasu.
1.3.	Lepinguga reguleerimata küsimustes kuuluvad kohaldamisele kehtivad õigusaktid, sh võlaõigusseadus, riigihangete seadus, ehitusseadustik jne. 
1.4.	Töövõtja kinnitab lepingule allakirjutamisega, et omab töö tegemiseks  vastavaid vahendeid, kvalifitseeritud ja usaldusväärset tööjõudu, teadmisi ning kogemusi ja tal on lubatud ehitusseadustikus sätestatud korras tegutseda ehitusprojektide ekspertiisi tegemise ettevõtjana. 
1.5.	Töövõtja kinnitab, et täidab lepingust tulenevad kohustused Tellijale lojaalselt, hea ja asjatundliku hoolsusega.
1.6.	Pooled kohustuvad tegema koostööd, mis on vajalik teisele poolele oma kohustuste täitmiseks.

2.	Lepingu tähtajad

2.1.	Leping jõustub Tellija poolsest allkirjastamisest, kui lepingu projekt on enne pakkumuse esitamist tehtud kättesaadavaks Töövõtjale ja viimane on esitanud sellega arvestades pakkumuse riigihangete seaduse mõistes. Muul juhul jõustub leping mõlemapoolsel allkirjastamisel.
2.2.	Töövõtja on kohustatud enda poolt allkirjastatud lepingu Tellijale tagastama 3 (kolme) tööpäeva jooksul arvates Tellija poolt Töövõtjale allkirjastamiseks saadetud lepingu kätte saamisest. Kui töövõtja ei tagasta tema poolt allkirjastatud lepingut nimetatud tähtaja jooksul, võib Tellija lugeda pakkumuse tagasivõetuks Tellijast mitteolenevatel põhjustel ning nõuda Töövõtjalt kahju hüvitamist.
2.3.	Töövõtja kohustub alustama lepingu täitmisega hiljemalt järgmisel tööpäeval peale tööprojektide üleandmist Tellija poolt ja täitma lepinguga võetud kohustused vastavalt tehnilises kirjelduses (lisa 1) toodud tähtajale:

2.3.1.	Ekspertiisi valmimise tähtaeg: 14 päeva peale projektdokumentatsiooni üle andmist ekspertiisi teostajale.
2.3.2.	Ekspertiisi koostaja poolt teostatava järelkontrolli valmimise tähtaeg: 10 päeva peale projekteerija poolt ekspertiisi märkuste parandamist projektis.

3.	Lepingu dokumendid

3.1.	Lepingu dokumendid koosnevad lepingust, lepingu lisadest, lepingu muudatustest ja täiendustest, milles lepitakse kokku peale lepingule allakirjutamist. 
3.2.	Lepingu lisadeks on:

3.2.1.	Lisa 1. Tehniline kirjeldus Ehitusprojekti ekspertiisi koostamine (KVKP)
3.2.2.	Lisa 2. RKIK Julgeolekutingimused
3.2.3.	Lisa 3. Dokumentatsiooni käitlemine
3.2.4.	Lisa 4. Pakkumus

3.3. 	Lepingu dokumendid peavad olema vormistatud eesti keeles ning olema terminoloogiliselt üheselt mõistetavad.

4.	Lepingu tasu. Tasumise kord

4.1.	Lepingu tasu on 8 200,00 (kaheksa tuhat kakssada) eurot, millele lisandub käibemaks seadusega sätestatud korras. Tasu makstakse välja kahes osas. Esimene osamakse tehakse (osakaal lepingu summast 65% (kuuskümmend viis protsenti) peale ekspertiisi valmimist ja üleandmist Tellijale. Teine osamakse tehakse (osakaal lepingu summast 35 % (kolmkümmend viis protsenti) peale Töövõtja poolset täiendavat kontrolli, kas projektis on ekspertiisi märkustega arvestatud, puudused kõrvaldatud ja projekti Tellija poolt kohaseks tunnistamist. 
4.2.	Tellija kohustub maksma lepingu tasu kooskõlas lepingutingimuste ja selle lisadega Töövõtja poolt esitatud arve alusel arvel näidatud pangaarvele. Töövõtja kohustub esitama Tellijale arved 5 (viie) tööpäeva jooksul peale töö üleandmise-vastuvõtmise akti allkirjastamist.
4.3.	Punktis 4.1. nimetatud tasu hulka on arvatud kõik Töövõtja poolt töö tegemiseks sooritatud maksed ja kantud kulutused. Samuti on nimetatud tasude hulka arvatud Töövõtjale tekitatud kahju, mis tulenes töö osutamisega tavaliselt seotud ohust või kui kahju tekke on põhjustanud Töövõtja või alltöövõtja käitumine, mida ei võinud vastavalt asjaoludele pidada töö osutamisel vajalikuks.
4.4.	Tellija poolt makstud mistahes summa, mis ületab Töövõtjale lepingus ettenähtu, kohustub Töövõtja Tellijale tagasi maksma 30 (kolmekümne) päeva jooksul pärast vastava teate saamist.
4.5.	Arved esitatakse e-arvena (xml masintöödeldavas formaadis arve), millele märgitakse: 

Riigi Kaitseinvesteeringute Keskus, Järve 34a, 11314 Tallinn;
registrikood 70009764;
tellija kontaktisiku nimi Siim Pikkur;
lepingu nr 14.03.2024 nr 2-2/24/250-1;
seotud hanke viitenumber 276569;
lepingu osa viitenumber 276569001000001;
töö nimetus ja kogus, ühiku hind ja muu vajalik info.

4.6.	Tellija kohustub maksma Töövõtjale lepingu tasu peale töö teostamist Töövõtja poolt töö üleandmise-vastuvõtmise akti alusel esitatud arve alusel pangaülekandena 28 (kahekümne kaheksa) päeva jooksul Töövõtja arveldusarvele.
4.7.	Tellija kontrollib enne arve, mille maksumus on koos käibemaksuga 10 000 (kümme tuhat) eurot või rohkem, tasumist Töövõtjal maksuvõla puudumist Maksu- ja Tolliameti kodulehekülje kaudu. Vähemalt 10 000 (kümne tuhande) eurose maksuvõla olemasolu korral informeerib Tellija tasutavast arvest Maksu- ja Tolliametit.

5.	Töövõtja kohustused

5.1.	Töövõtja kohustub tegema lepingus ette nähtud töö kooskõlas lepinguga ja lepingu lisadega.
5.2.	Töövõtja kohustub töö teostamiseks hankima selleks vajaliku tööjõu, materjalid ja töövahendid.
5.3.	Töövõtja kohustub tegema töö isiklikult või alltöövõtjate vahendusel. Alltöövõtjate kasutamine ei vabasta Töövõtjat tema kohustustest juba täidetud lepingu osas või täitmata kohustuste osas. 

6.	Tellija kohustused

6.1.	Tellija kohustub maksma Töövõtjale ettenähtud tingimuste täitumisel kokkulepitud tasu.
6.2.	Tellija kohustub maksma lepingu tasu maksmisega viivitamise korral Töövõtja nõudmisel viivist 0,25% (null koma kakskümmend viis protsenti) tasumisele kuuluvast summast iga tasumisega viivitatud kalendripäeva eest. Viivist arvestatakse alates tasumise tähtpäevale järgnevast päevast kuni tasumise päevani.

7.	Lepingu muutmine

7.1.	Lepingut muudetakse poolte kokkuleppel.
7.2.	Lepingus tehtavad muudatused peavad olema vormistatud kirjalikult. Kirjaliku vorminõude mittejärgimisel on lepingu muudatused tühised.
7.3.	Muudatust sooviv pool teeb kirjaliku ettepaneku, millele teine pool annab oma seisukoha kirjalikult mõistliku aja jooksul, kuid mitte hiljem kui 7 (seitsme) päeva jooksul arvates ettepaneku saamisest. Juhul, kui lepingu muutmisega seotud asjaolusid on vaja täpsustada, võib tähtaeg olla pikem. Kui teine pool ei anna lepingu muudatusteks oma nõusolekut, siis muudatus ei jõustu.
7.4.	Muudatusettepaneku tegija peab koos muudatuste põhjenduse ja selgitusega ära tooma ka nende mõju lepingu tasule, tähtajale ja muudele lepingu olulistele tingimustele.
7.5.	Lepingu pooltel ei ole õigust taotleda lepingu muutmist, mis on põhjustatud poole enda kohustuste täitmata jätmisest või mittekohasest täitmisest.

8.	Töö üleandmine ja vastuvõtmine

8.1.	Töövõtja kohustub lepingu alusel tehtud töö üle andma ja Tellija kohustub selle vastu võtma. Üleandmise-vastuvõtmise kohta koostavad pooled kahes eksemplaris akti, mis allkirjastatakse poolte volitatud esindajate poolt. Töövõtja kohustub eelpool mainitu üle andma Tellija asukohas juhul, kui pooled ei lepi kokku teisiti. 
8.2.	Tellija kohustub vastuvõetud töö üle vaatama ja kontrollima töö vastavust lepingule ja lepingu lisadele.
8.3.	Juhul, kui Tellija tunnistab töö mittekohaseks, on Tellijal õigus nõuda Töövõtjalt lepingu täitmist ja näidata ära mõistliku aja, mis ei või olla lühem, kui 14 (neliteist) päeva, mittekohase töö parandamiseks. Parandamise kulud jäävad Töövõtja kanda.
8.4.	Juhul, kui Tellija tuvastab puudused töös enne üleandmise-vastuvõtmise akti allkirjastamist, annab Tellija Töövõtjale mõistliku tähtaja puuduste kõrvaldamiseks ja töö üleandmiseks ning vastuvõtmiseks esitamiseks.
8.5.	Juhul, kui Tellija on teinud projekteerijale ettepaneku ehitusprojekti muutmiseks vastavalt ekspertiisi aruandes esitatud hinnangule, siis kohustub Töövõtja tegema muudetud ehitusprojektile järelekspertiisi. 

9.	Vastutus lepingu rikkumise eest

9.1.	Lepingu täitmatajätmise või mittekohase täitmise korral kannavad pooled  vastutust vastavalt lepingule ja kehtivale õigusele.
9.2.	Tellijal on õigus nõuda Töövõtjalt lepingulise kohustuse täitmata jätmise või mittekohase täitmise (mistahes lepingu punktis 1.1. nimetatud põhikohustuse) korral sellest teadasaamisest 5 (viie) tööpäeva jooksul lepingulise kohustuse täitmist,  andes selleks Töövõtjale mõistliku tähtaja. Tellijal on kuni kohustuse kohase täitmiseni õigus keelduda omapoolsete lepinguliste kohustuste täitmisest (sh Töövõtjale ettenähtud tasu maksmisest). Juhul, kui Tellija peatab omapoolsete kohustuste täitmise, pikenevad Tellijapoolsete kohustuste täitmise tähtpäevad päevade võrra, mil kohustuste täitmine oli peatatud.
9.3.	Juhul, kui punktis 9.2. nimetatud õiguskaitsevahendi kasutamine on arvestades asjaolusid võimatu või kui Töövõtja ei täida lepingut täiendavalt antud tähtaja jooksul, on Tellijal õigus leping tervikuna ettenähtud korras üles öelda, keelduda punktis 4.1. ettenähtud tasu maksmisest ja nõuda Töövõtjalt tekitatud kahjude hüvitamist.
9.4.	Lisaks punktis 9.2. ettenähtud õiguskaitsevahenditele, on Tellijal on õigus nõuda Töövõtjalt leppetrahvi iga tema poolt või korraldusel Lepingus sätestatud tähtaegadel alustamata, tegemata või lõpetamata töö tähtaega ületanud kalendripäeva 0,25% (null koma kakskümmend viis protsenti) lepingu hinnast päevas. Lepingus sätestatud muu kohustuse rikkumise eest on Töövõtja kohustatud Tellija nõudmisel  tasuma leppetrahvi 200 (kakssada) eurot iga rikkumise juhu eest.
9.5.	Tellija kohustub kirjalikus vormis teavitama Töövõtjat leppetrahvi nõude esitamisest hiljemalt 15 (viieteistkümne) päeva jooksul arvates päevast, mil Tellija kohustuse rikkumise avastas. Kui kohustuse rikkumisega seotud asjaolusid on vaja selgitada, võib tähtaeg olla pikem. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha Töövõtjale tasumisele kuuluvast tasust.
9.6.	Tellijal on õigus nõuda tekitatud kahjude hüvitamist osas, mida leppetrahv või viivised ei katnud.
9.7.	Kui Tellija rikub oluliselt lepingus ettenähtud tingimusi, võib Töövõtja kasutada õiguskaitsevahendina omapoolsete lepingukohustuste täitmisest keeldumise õigust. Oluliseks rikkumiseks, mis annab Töövõtjale õiguse nimetatud õiguskaitsevahendit rakendada, on asjaolu, kui Tellija on viivitanud lepingu tasu maksmisega rohkem kui 40 (nelikümmend) päeva arvates tasu maksmise tähtpäevale järgnevast päevast. 
9.8.	Juhul, kui Töövõtja katkestab omapoolsete kohustuste täitmise punktis 9.7. ettenähtud alusel, pikeneb Töövõtjapoolsete lepinguliste kohustuste täitmise tähtaeg päevade võrra, mil kohustuste täitmine oli peatatud.

10.	Lepingu lõppemine

10.1.	Leping lõpeb poolte lepinguliste kohustuste täitmisel, lepingus ja kehtivas õiguses ettenähtud alustel.
10.2.	Tellijal on õigus  lepingust taganeda, kui Töövõtja, nii lepingus ettenähtud töö alustamise tähtaja jooksul, kui ka Tellija poolt antud täiendava tähtaja jooksul, ei asu tööd teostama või keeldub lepingus kokkulepitud tööd teostamast. Kui Tellija on täiendava tähtaja andmisel määranud, et selle aja jooksul lepingulise kohustuse täitmata jätmisel taganeb ta lepingust, lõpeb leping määratud tähtaja möödumisel. Kui Tellija on jätnud eelnimetatud võimaluse kasutamata, kohustub ta edastama Töövõtjale koheselt peale täiendava tähtaja möödumist lepingust taganemise avalduse. Sel juhul lõpeb leping Töövõtja poolt taganemisavalduse saamisest.
10.3.	Lepingust taganemise korral peavad pooled tagastama üksteisele lepingu alusel saadu. Tagastatavalt rahalt tuleb tasuda intressi raha saamisest alates.
10.4.	Kumbki pool võib lepingu kas täielikult või osaliselt mõjuval põhjusel etteteatamistähtaega järgimata (lepingu punktis 10.5. nimetatud alustel) üles öelda, kui ilmneb, et kõiki asjaolusid arvesse võttes ja mõlema lepingupoole huvisid kaaludes ei või oodata, et lepingut üles öelda sooviv pool jätkaks lepinguliste kohustuste täitmist kuni ülesütlemistähtaja või lepingu tähtaja möödumiseni.
10.5.	Lepingu erakorralise ülesütlemise alused:

10.5.1.	Kui lepingu pool rikkus kohustust, mille täpne järgimine oli lepingust tulenevalt teise lepingupoole huvi püsimise eelduseks lepingu täitmise vastu.
10.5.2.	Kui kohustust rikuti tahtlikult või raske hooletuse tõttu.
10.5.3.	Kui kohustuse rikkumine annab kahjustatud lepingupoolele mõistliku põhjuse eeldada, et teine lepingupool ei täida kohustusi ka edaspidi.

10.6.	Muudel, kui lepingu punktis 10.5. nimetamata, kuid lepingus kindlaks määratud lepingu ülesütlemise juhtudel, kohustub lepingut üles öelda sooviv pool kirjalikult teist poolt 30 (kolmkümmend) päeva lepingu ülesütlemisest ette teatama.
10.7.	Lepingust ülesütlemise korral edastab lepingut ülesütlev pool teisele poolele  kirjaliku lepingust ülesütlemise avalduse. Lepingust ülesütlemine loetakse toimunuks, kui lepingu pool on ülesütlemiseavalduse kätte saanud. Kirjaliku vorminõude mittejärgimisel, on lepingu ülesütlemise avaldused tühised.
10.8.	Tellijal on õigus leping nii tervikuna kui ka osaliselt igal ajal sõltumata põhjusest etteteatamistähtajata üles öelda. Sellisel juhul on Tellija kohustatud tasuma Töövõtjale lepingu ülesütlemise momendiks faktiliselt sooritatud kohustuse (kohustuste) eest. Töövõtjal ei ole õigus nõuda Tellijalt kokkulepitud tasu VÕS § 655 lg 1 tähenduses.
10.9.	Töövõtja pankroti korral lõpeb leping pankroti väljakuulutamisega, välja arvatud juhul kui mõlemad pooled on nõus lepingu täitmise jätkamisega.

11.	Konfidentsiaalsuskohustus

11.1.	Tellija ja Töövõtja peavad lepingu täitmise käigus saadud kogu informatsiooni konfidentsiaalseks ja neil on keelatud seda avalikustada või anda edasi kolmandatele isikutele ilma teise poole kirjaliku nõusolekuta, välja arvatud seaduses ettenähtud juhtudel. 
11.2.	Muuhulgas kohustuvad pooled hoidma konfidentsiaalsena neile lepingu täitmise käigus teatavaks saanud isikuandmeid ning töötlema isikuandmeid vastavalt õigusaktides sätestatule. 
11.3.	Konfidentsiaalsuskohustus kehtib nii lepingu täitmise ajal kui ka tähtajatult peale lepingu lõppemist.

12.	Julgeolekutingimused

12.1.	Töövõtja kohustub täitma Tellija ja tema valitsemisala asutustes kehtivaid julgeolekutingimusi. Juhul, kui Töövõtja kasutab alltöövõtjaid, tuleb need eelnevalt kirjalikult kooskõlastada Tellijaga ning ka neile rakenduvad kõik lepingus sätestatud julgeolekutingimused. Alltöövõtjate poolt julgeolekutingimuste täitmise eest vastutab Töövõtja. 
12.2.	Tellijal on õigus Töövõtja või tema poolt töö tegemiseks kasutatavate kolmandate isikute poolt julgeolekutingimuste mittejärgimisel leping erakorraliselt etteteatamise tähtaega järgimata üles öelda.

13.	Muud tingimused

13.1.	Lepingu pooled kohustuvad lepingut täitma heas usus ning kooskõlas heade kommete ja tavaga.
13.2.	Poolte vahelised lepinguga seotud teated peavad olema kirjalikus vormis, välja arvatud juhtudel, kui sellistel teadetel on informatiivne sisu ning sellega ei kaasne õiguslikke tagajärgi.
13.3.	Kontaktisiku või muude andmete muutumisest teatab pool ühepoolse avaldusega teisele poolele viivitamata, hiljemalt 5 päeva jooksul muudatuse toimumisest arvates. Nimetatud teadet ei loeta lepingu muudatuseks.
13.4.	Teade loetakse kätte saaduks, kui teade on üle antud allkirja vastu või saadetud tähitud kirjaga teisele poolele ning postitamisest on möödunud 4 (neli) kalendripäeva või esindaja poolt digitaalselt allkirjastatud teate e-mailiga edastamisel järgmisel tööpäeval. Informatsioonilist teadet võib edastada poolte kohtumisel, telefoni või e-posti teel.
13.5.	Kõik Töövõtja poolt lepingu täitmise käigus saadud, koostatud või ettevalmistatud dokumendid ja andmed nagu projektdokumentatsioon, kaardid, diagrammid, joonised, tehnilised nõuded, plaanid, statistilised andmed, arvutused, andmebaasid, tarkvara ja abiaruanded või –materjalid jt on Tellija omand. Lepingu lõpetamisel või lõppemisel annab Töövõtja kõik sellised dokumendid ja andmed Tellijale aktiga üle. 
13.6.	Lepingu täitmise käigus tekkinud autoriõigused lähevad Tellijale üle ilma Poolte täiendava kokkuleppeta nende tekkimisest arvates ulatuses, mida võimaldavad kehtivad õigusnormid ning Tellija võib neid õiguseid kasutada, avaldada, loovutada või üle kanda ilma Töövõtja nõusolekuta. Töövõtja annab Tellijale käesolevaga ainulitsentsi selliste teoste osas isiklike õiguste kasutamiseks käesoleva lepinguga ettenähtud eesmärgil kogu autoriõiguse kehtivuse tähtajaks. Tasu käesoleva litsentsi eest loetakse makstuks koos Lepinguhinna tasumisega.
13.7.	Vaidlused, mis tekivad lepingu täitmise käigus, lahendatakse läbirääkimiste teel ja poolte vahelisel kokkuleppel. Kui pooled kokkulepet ei saavuta, lahendatakse vaidlus kohtus.
13.8.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
13.9.	Leping on koostatud eesti keeles ja allkirjastatud digitaalselt ning omab mõlemale poolele ühesugust juriidilist jõudu.

Tellija:

(allkirjastatud digitaalselt)

Ivar Janson
hangete osakonna juhataja	Töövõtja:

(allkirjastatud digitaalselt)

Urmas Aaskivi
Juhatuse liige